KIRJALLINEN KYSYMYS E-3365/01 esittäjä(t): Luciano Caveri (ELDR) komissiolle. Valle d'Aostan alueellinen laki.



Virallinen lehti nro 147 E , 20/06/2002 s. 0161 - 0162



KIRJALLINEN KYSYMYS E-3365/01 esittäjä(t): Luciano Caveri (ELDR) komissiolle (6. joulukuuta 2001) Aihe: Valle d'Aostan alueellinen laki Valle d'Aostaa kohtasi 13. lokakuuta 2000 järkyttävä tulva, jonka tuhot olivat valtaisat. Tämä autonominen alue päätti sille kuuluvan toimivallan nojalla eräistä maataloussektorin toimista noin vuosi sitten, ja asiaa koskeva lakiluonnos toimitettiin maatalouden pääosastoon. Siitä lähtien Italian pysyvältä edustustolta on jatkuvasti pyydetty erilaisia tietoja ja asiakirjoja, kuten karttoja tulvan kohteeksi joutuneista alueista ja sedimenttien mittaustuloksia, melkein kuin epäiltäisiin koko tulvan todenperäisyyttä. Tällainen kirjeenvaihto ihmetyttää ja harmistuttaa, koska komission pyynnöistä päätellen se ei ole tietoinen siitä, että tulvavahingoista kärsineiden maanviljelijöiden olisi saatava vastaukset mahdollisimman nopeasti. Uskomatonta mutta totta: pyyntö toimitettiin äskettäin ilmoittamattomien tukien luetteloon, koska Italian valtion väestönsuojelumääräystä 3090 vuodelta 2000 ei ilmoitettu Brysseliin. Riittää, kun lukee Valle d'Aostan alueen lakiluonnoksen, niin ymmärtää, ettei sillä ole mitään yhteyttä tähän määräykseen. Ovatko nämä viivästykset perusteltuja? Eikö luonnonmullistuksille pidä antaa minkäänlaista prioriteettia vaikka ohitettaisiinkin perussopimukset? Aikooko komissio nopeuttaa käsittelyä täyden avoimuuden vallitessa? Franz Fischlerin komission puolesta antama vastaus (21. tammikuuta 2002) Komissio on tietoinen Valle d'Aostaa 13. lokakuuta 2000 kohdanneen tulvan aiheuttamista ongelmista. Kuten parlamentin jäsen mainitsee, Italia on ilmoittanut alueviranomaisten hankkeesta korvausten maksamiseksi maanviljelijöille. Komissio on kuitenkin todennut Italian viranomaisten toimittamien hanketta koskevien lisätietojen perusteella, että tulvien uhreille oli jo maksettu tukia, joiden avulla muun muassa maatalouden alan tuotanto oli tarkoitus käynnistää uudelleen. Koska näitä tukia koskevasta määräyksestä ei ollut ilmoitettu ja koska komission on tarkistettava, etteivät tulvien uhreiksi joutuneet maanviljelijät saa päällekkäisiä korvauksia, komissio katsoi, että sen on siirrettävä tukikokonaisuutta koskevat asiakirjat ilmoittamattomien tukien luetteloon. Komission jäsentä pyydetään huomioimaan, että Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1) 13 artiklan 2 kohdan mukaan ilmoitettujen tukien tutkintaa koskevaa kahden kuukauden määräaikaa ei enää sovelleta. Näin ollen komissio voi taata, että Valle d'Aostaa koskevat asiakirjat käsitellään mitä pikimmin. Lopuksi todettakoon, ettei komissio ole pyytänyt tietoja sedimenttien mittaustuloksista. Koska eräs alueviranomaisten tulvien johdosta suunnittelema toimenpide uhkasi aiheuttaa ympäristöongelman sen vuoksi, että eläinten lukumäärää oli tarkoitus lisätä tietyillä alueilla, komissio pyysi ainoastaan tarkistamaan eläinten oleskelun ympäristövaikutukset kyseisillä alueilla. (1) EYVL L 83, 27.3.1999.